Document ID: 32007D0398

DECIZIA COMISIEI
din 11 iunie 2007
de modificare a Deciziei 2007/31/CE de stabilire a unor măsuri tranzitorii în ceea ce privește expedierea din Bulgaria spre alte state membre a anumitor produse din sectorul cărnii și al laptelui reglementate de Regulamentul (CE) nr. 853/2004 al Parlamentului European și al Consiliului
[notificată cu numărul C(2007) 2386]
(Text cu relevanță pentru SEE)
(2007/398/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special articolul 42,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
întrucât:
(1)
Decizia 2007/31/CE a Comisiei (2) stabilește măsuri tranzitorii privind expedierea din Bulgaria către alte state membre a anumitor produse din sectorul cărnii și al laptelui prevăzute în anexa III la Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3). Aceste produse pot fi expediate din Bulgaria doar în cazul în care sunt obținute în unitățile de prelucrare menționate în lista prevăzută în anexa la decizia menționată anterior.
(2)
Decizia 2007/31/CE a Comisiei (4) a fost modificată prin Decizia 2007/213/CE în vederea eliminării, la cererea autorităților bulgare, a anumitor unități menționate în lista prevăzută în anexa la Decizia 2007/31/CE.
(3)
Oficiul Alimentar și Veterinar (OAV) a efectuat o nouă misiune în Bulgaria, în perioada 12-23 martie 2007, pentru a evalua situația existentă în unitățile de prelucrare.
(4)
Cu sprijinul OAV, Bulgaria efectuează o evaluare a unităților de prelucrare din sectoarele respective. În acest context, Bulgaria a solicitat includerea anumitor unități pe lista prevăzută în anexa la Decizia 2007/31/CE. Autoritățile bulgare au prezentat garanții cu privire la respectarea în totalitate a cerințelor Comunității de către unitățile respective. În consecință, lista din cadrul anexei trebuie actualizată în mod corespunzător. Din motive de claritate, este necesară înlocuirea anexei menționate anterior cu anexa la prezenta decizie.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2007/31/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 11 iunie 2007.

Labels: 17
0
3
7
18
15